《新亭三首》
宋代·马之纯

忆昔诸贤扶晋室，冠盖多于此云集。
坐中翻作儿女悲，世换人非但陈迹。
我来正值三月春，花落鸟啼春寂寂。
江河虽异事略同，同景不殊今视昔。
磨灭英雄得丧多，山重水复无终极。
安能郁郁老江左，尅复神州当勠力。
未论重见管夷吾，只今谁为楚囚泣。
徒倚令人三叹息，徒倚令人泪横臆。
狄夷相残春又春，时乎时乎难再得。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪事编年》及诗文集。